《同徐中郎吴给事访李使君郡斋》
明代·黎民表

揖客龙门意未轻，北来风雨滞孤城。青山不尽檐帷色，浊酒深知傲吏情。

岂谓汉庭疏汲黯，翻令东海重黄生。漫从华发悲留滞，岳牧于今有大名。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。